OpenLLM-France/wikimedia huggingface dataset:
# Província d'Övörkhangai

Övörkhangai (Mongol:Өвөрхангай, Khangai meridional) és un dels 21 aimags (províncies) de Mongòlia, localitzat al sud de l'estat. La seva capital és Arvaikheer.
El Monestir Shankh, un dels més antics i importants, està localitzat a aquesta província. També el Monestir Erdene Zuu.

## Transports

L'Aeroport Arvaikheer té una pista no pavimentada i es fa servir per vols regulars des d'Ulan Bator i Altai.

## Subdivisions administratives

Els sums de l'Aimag d'Övörkhangai :
| Sum | Mongol | Població 2004 est. | Població 2006 est. | Població 2008 est. |
| Arvaikheer | Арвайхээр | 22,546 | 24,954 | 25,622 |
| Baruun Bayan-Ulaan | Баруун Баян-Улаан | 2,586 | 2,502 | 2,556 |
| Bat-Ölzii | Бат-Өлзий | 5,932 | 5,878 | 6,189 |
| Bayan-Öndör | Баян-Өндөр | 3,734 | 4,077 | 4,261 |
| Bayangol | Баянгол | 4,103 | 3,933 | 4,572 |
| Bogd | Богд | 5,708 | 5,395 | 5,342 |
| Bürd | Бүрд | 3,171 | 3,258 | 3,135 |
| Guchin-Us | Гучин-Ус | 2,290 | 2,279 | 2,260 |
| Khairkhandulaan | Хайрхандулаан | 3,388 | 3,462 | 3,510 |
| Kharkhorin | Хархорин | 12,546 | 13,270 | 12,901 |
| Khujirt | Хужирт | 6,781 | 6,749 | 6,649 |
| Nariinteel | Нарийнтээл | 3,797 | 3,792 | 3,736 |
| Ölziit | Өлзийт | 2,805 | 2,678 | 2,741 |
| Sant | Сант | 3,706 | 3,540 | 3,525 |
| Taragt | Тарагт | 3,860 | 3,424 | 3,313 |
| Tögrög | Төгрөг | 2,839 | 2,691 | 2,689 |
| Uyanga | Уянга | 10,003 | 10,510 | 9,581 |
| Yesönzüil | Есөнзүйл | 3,584 | 3,415 | 3,422 |
| Züünbayan-Ulaan | Зүүнбаян-Улаан | 4,268 | 4,343 | 4,436 |

## Referències

* ↑ «Övörkhangai Aimag Sums Statistics, 2009». Arxivat de l'original el 2012-04-21. [Consulta: 18 març 2011].
# Província d'Ōmi

La província d'Ōmi (近江国, Ōmi-no kuni) és una antiga província del Japó, actualment està dins de la prefectura de Shiga.
La capital era a prop d'Otsu, el qual tenia un important castell. Durant el període Sengoku la part nord de la província va ser el feu d'Ishida Mitsunari, un dels oponents de Tokugawa Ieyasu a la batalla de Sekigahara. Després de la derrota d'Ishida, Tokugawa va atorgar el feu als seus aliats el clan Ii, que van construir el castell i la ciutat de Hikone de les ruïnes de Sawayama.
# Publi Opi

Publi Opi (en llatí: Publius Oppius) va ser un magistrat romà del segle i aC. Formava part de la gens Òpia, una gens romana d'origen plebeu.
Va ser el qüestor a Bitínia de Marc Aureli Cota, cònsol l'any 74 aC. Va romandre a Bitínia uns tres anys i es diu que es va apropiar per a ell mateix de part dels subministraments destinats a les tropes. Quan Cota el va acusar, li va plantar cara i fins i tot li va alçar l'espasa. Cota que era procònsol, el va destituir i va enviar una carta al senat acusant-lo de malversació i d'atemptar contra la seva vida. Portat a judici l'any 69 aC, va ser defensat per Ciceró. El discurs de defensa que va fer Ciceró s'ha perdut i el resultat final del judici no es coneix, però sembla que va ser una peça oratòria molt interessant, ja que Quintilià la cita diverses vegades.

## Referències

* ↑ [https://quod.lib.umich.edu/m/moa/acl3129.0003.001/46?page=root;rgn=full+text;size=100;view=image;q1=OppiusSmith,+William+(ed.).+Dictionary+of+Greek+and+Roman+Biography+and+Mythology.+Volum III.++Boston:+L'ttle,+Brown+&+Comp.,+1867,+p. 38. ]
# Rafael Tegeo Díaz

Rafael Tegeo Díaz (Caravaca de la Cruz, 27 de novembre de 1798 - Madrid, 3 d'octubre de 1856) fou un pintor neoclassic espanyol, conegut principalment pels seus retrats. El seu nom és de vegades expressat Tejeo.

## Biografia

Va néixer a una família d'artesans. Després de mostrar un interés per dibuixar, va ser matriculat a la «Real Sociedad de Amigos del País» de Múrcia, on l'escultor italià Santiago Baglietto el va introduir a l'escultura grega. Més tard, gràcies al patronatge del Marqués de San Mamés, va anar a la Reial Acadèmia de Belles Arts de San Fernando, on va estudiar amb José Aparicio i Fernando Brambila.
El 1824, va rebre un estipendi per estudiar a Roma amb Pietro Benvenuti i Vincenzo Camuccini, entre d'altres, on va rebre la influència de les obres de Raffaello Sanzio i Guido Reni. Va enviar nombroses pintures per exposició i, el 1828, va ser anomenat «Acadèmic» per la seva pintura d'Hercules i Anteu.
Inicialment, es va concentrar en temes de mitologia, creant murals al Palacio Real, el Casino de la Reina i el Palacio de Vistalegre. També va fer escenes històriques ocasionals, és notable un episodi del Setge de Màlaga del Palacio Real.
Va aconseguir fama a través dels seus retrats. Les seves teles de Francis, Duc de Cádiz, i d'Isabel II li van fer guanyar un encàrrec com a pintor de cambra. Va pintar a la noblesa, i també la burgesia emergent. És també conegut per una sèrie de retrats pòstums d'almiralls famosos i altres oficials relacionats amb l'Armada espanyola, ara al Museu Naval de Madrid.
El 1839, va ser anomenat Director Adjunt de pintura a l'Acadèmia i, tres anys més tard, esdevenia Director Honorari, una posició que va aguantar fins a la seva dimissió el 1846. La seva principal exposició fou l'Exposició Universal de 1855.
El carrer on va néixer va ser rebatejat en el seu honor. El 2015, l'ajuntament de Caravaca va anunciar la publicació del llibre, Rafael Tegeo: Del tema clásico al retrato romántico, de Martín Páez Burruezo.

## Selecció de retrats

* Don Pedro Benitez i la seva filla
* La família Barrio
* Noia amb paisatge
* Els ducs de San Fernando

## Referències

* ↑ Biography and appreciation @ the Caravaca de la Cruz website.
* ↑ Brief biography @ Biografías y Vidas.
* ↑ Breu biografia al Museu del Prado.
* ↑ Announcement @ Turismo Caravaca.
# Rafael Sánchez Guerra

Rafael Sánchez-Guerra Sáinz (Madrid, 28 d'octubre de 1897 - Villava, 2 d'abril de 1964) va ser un polític espanyol, periodista i President del Reial Madrid de 1935 a 1939. Era fill de José Sánchez Guerra Martínez i de Luisa Sainz.

## Biografia

Curso estudis de Dret en la Universitat de Madrid. Més tard es dedicà al periodisme col·laborant principalment en «ABC », «Blanco y Negro» (cròniques taurines) i «El País» de l'Havana.
Va ser diputat a Corts per Jaca pel Partit Conservador a les eleccions generals espanyoles de 1923 amb només 26 anys. Sent el seu pare president del Consell de Ministres s'allistà com a voluntari en les forces regulars d'Àfrica on va combatre sota les ordres de González Tablas. Va ser ferit i condecorat amb la Medalla Militar.
En les acaballes de la monarquia, va ser candidat de la Conjunció Republicano-Socialista, com a independent, en les eleccions municipals de Madrid. Sánchez-Guerra va ser el candidat més votat en el districte de Centre i, d'aquesta forma, escollit regidor. En proclamar-se la República Espanyola va ser nomenat sotssecretari de la Presidència del Consell de Ministres i més tard ocupà el càrrec de secretari general de la Presidència de la República, càrrec que abandonà en caure Niceto Alcalá Zamora.
Durant la Guerra Civil espanyola (1936 – 1939), no va tenir cap activitat política llevat de les seves funcions de regidor de l'Ajuntament de Madrid. El 1938 va ser mobilitzat en la seva qualitat d'oficial de complement nomenant-lo ajudant del coronel Segismundo Casado.
En acabar-se la guerra es va negar a abandonar Madrid, va ser detingut i condemnat a la pena de 30 anys. Va romandre 26 mesos en diferents presons de la geografia espanyola (Madrid, Cuéllar, Puerto de Santa María, etc.) i no va arribar a complir totalment la seva condemna en ser-li commutada. El 1946 pas a França clandestinament i va ser nomenat ministre sense cartera del govern a l'exili presidit per José Giral.
Poc temps després es retira de les activitats polítiques, publicant-se a França i Argentina un llibre seu titulat «Mis Prisiones». A partir d'aquest moment es consagra enterament al periodisme i funda a París l'agència «Premsa Intercontinental». En 1959 torna a Espanya per ingressar, com a germà cooperador, al convent de Pares Dominics de Villava (Navarra). Allí va escriure dos nous llibres de records titulats «Mi Convento» i «Cartas a mis nietos». Va morir el 1964.
Va ser també president del Madrid F.C. de 1935 fins a 1939. Durant la guerra civil, Sánchez-Guerra va tenir poca activitat en el club i va ser substituït a l'agost de 1936 per un comitè presidit per Juan José Vallejo, president de la Federació Esportiva Obrera. Aquest comitè va cedir el Camp de Chamartín per a la instrucció del Batalló Esportiu.

## Fonts
### Bibliografia

* Pasamontes, Juan Carlos. Todos los jefes de la Casa Blanca: de Julián Palacios a Florentino Pérez. Madrid: Alhambra / Marca, 2003.

### Referències

* ↑ Fitxa del Congrés dels Diputats (castellà)
* ↑ Resultats de les eleccions municipals a Madrid, ABC, 14 d'abril de 1931.

## Enllaços externs

* Biografia a El Pueblo de Ceuta Arxivat 2011-07-20 a Wayback Machine..
# Província de Betanzos

La província de Betanzos va ser una de les set províncies en què estava dividida Galícia durant l'edat moderna. Tenia una superfície de 2.433 km².
Va desaparèixer el 1833 amb la nova divisió provincial que va crear el nou Estat liberal i va dividir Galícia en les quatre províncies actuals. La província de Betanzos va ser absorbida per la nova província de la Corunya. La seva capital era la vila de Betanzos.

## Referències

* ↑ O marco xurisdiccional na antiga provincia de Betanzos (en gallec), pàgina 18. Anuariobrigantino.betanzos.net.
# Província de Berber

La província de Berber fou una província egipcia al Sudan, formada pel territori tribal de Berber o dels Mirafab i altres territoris. S'estenia de Hadjar al-Asal a 16 graus 24 minuts de latitud nord, fins a Abu Hamad i Kurti, al sud, i incloïa els deserta adjacents i els seus nòmades. La capital era al-Mikhayrif o el-Mekheyr.
La província va començar a rutllar quan es va ocupar el territori tribal (21 de març de 1821) i es van sotmetre els beges (beja) en temps de Muhammad Ali, el que va permetre obrir una ruta comercial cap a Suakin. Els seus governadors foren egipcis i el darrer fou el notable abbadita Husayn Pasha Khalifa; estava començant a lluitar contra els mahdistes el 1884 quan Gordon fou nomenat governador general del Sudan i va arribar a la zona (febrer de 1884). L'abril de 1884 el Mahdi va encarregar a Muhammad al-Khayr Abd Allah Khudjali de fer la guerra santa a la província de Berber. La capital provincial fou conquerida i Gordon va quedar aïllat a Khartum. Sota el Mahdi la província fou administrada per un governador militar amb una guarnició establerta a Berber, a poca distància al nord de la capital provincial. La guerra va comportar una aturada del comerç però no total. El darrer governador militar, Muhammad al-Zaki Uthman va haver d'evacuar Berber que fou ocupada pels angloegipcis el setembre de 1897.
La província fou reorganitzada amb uns límits més reduïts que anteriorment, i més tard fou fusionada amb les províncies de Dongola i Halfa per formar la Província del Nord. La capital fou transferida a al-Damir el 1905.
# Raisa (cràter)

Raisa és un cràter d'impacte en el planeta Venus de 13,5 km de diàmetre. Porta el nom d'un antropònim rus, i el seu nom va ser aprovat per la Unió Astronòmica Internacional el 1994.

## Referències

* ↑ «Raisa». Gazetteer of Planetary Nomenclature. United States Geological Survey. [Consulta: 1r juliol 2017].

## Vegeu també

* Llista de cràters de Venus
# Província de L'Aquila

La Província de L'Aquila (Provincia dell'Aquila, en italià), és una província que forma part de la regió dels Abruços d'Itàlia. La seva capital és L'Aquila.
Limita amb la província de Teramo, al nord-est, amb la província de Pescara i la província de Chieti, a l'est, amb Molise (província d'Isernia) al sud-est, i el Laci (la província de Frosinone, la ciutat metropolitana de Roma capital i la província de Rieti) a l'oest.
Té una àrea de 5.047 km², i una població total de 302.200 hab. (2016). Hi ha 108 municipis a la província.

## Referències

* ↑ Arxivat 2018-12-16 a Wayback Machine. Dades ISTAT

## Enllaços externs

* (italià) Pàgina de la província
# Puto Português

Lino Cerqueira Fialho, més conegut pel seu nom artístic de Puto Português (Luanda, 13 de maig de 1987) és un músic angolès, considerat com a part de la nova generació de semba i kizomba.
Resident a Luanda, començà a fer música als 11 anys en estil kuduro. En 2008 va treure el seu primer DC en grup titulat "Dupla" i el 2009 el segon titulat "Kuduro is life". Des de 2010 va començar la seva carrera en solitari amb el disc Geração Do Semba, amb el que va guanyar el premi Rádio Luanda com a disc de l'any. En 2012 es va fer famós a Portugal. En 2013 va treure el segon disc, Ritmo e melodia.
Té com a parella la ballarina Nazaré Severino amb la que té tres fills.

## Discografia

* Geração Do Semba (2010)
* Ritmo e melodia (2013)
* Orígens (2016)

## Referències

* ↑ Cantor Puto Português faz furor em Portugal Arxivat 2017-12-01 a Wayback Machine., Jornal de Angola, 26 d'abril de 2012
* ↑ Puto Português recorda época em que a esposa era sua bailarina, jet7angola.com
* ↑ Nasceu o terceiro filho do Puto Português redeangola, 23 d'abril de 2015

## Enllaços externs

* Puto Português a discogs
* Puto Português Arxivat 2017-12-01 a Wayback Machine. a maiskizomba.com
* Puto Português Arxivat 2017-12-01 a Wayback Machine. a angola-online.net
# Queviures Moriscot

Queviures Moriscot és un edifici de la ciutat de Girona que forma part de l'Inventari del Patrimoni Arquitectònic de Catalunya. Popularment és conegut com Cal Gelavert.

## Descripció

Originàriament la botiga ocupava les dues sales de la crugia paral·lela al carrer. Posteriors ampliacions han engrandit considerablement el conjunt. De l'interior guarden un cert interès les prestatgeries perimetrals. La façana exterior és modernista, amb plafons de fusta llisa i motllures de formes vegetals de gran qualitat.

## Història

La botiga va ser fundada el 1860, però l'edifici actual és de principi del segle xx. Antigament hi havia unes pintures als plafons verticals, avui desaparegudes. Abans havia funcionat, també, com a fàbrica de xocolata i drogueria (Xocolata Juncosa).

## Referències

* ↑ Aguilera i Viladoms, Jaume. «Botiga de queviures Moriscot». Museu al Carrer:paisatge i patrimoni de la societat industrial. Museu Nacional de la Ciència i la Tècnica de Catalunya, 16-11-2017. Arxivat de l'original el 2020-11-15. [Consulta: 15 novembre 2020].
* 1 2 3 4 5 «Queviures Moriscot». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 febrer 2015].
# Quezon City

Quezon City (en tagàlog: Lungsod ng Quezon; en anglès: Quezon City; en castellà: Ciudad Quezón) és una ciutat que fou capital (1948–1976) de les Filipines, i actualment és la ciutat més gran del país. Situada a l'illa de Luzon, Quezon City (coneguda popularment pels filipins com QC) és una de les 16 ciutats que integren Metro Manila, la Regió Capital Nacional (NCR). La ciutat va rebre aquest nom per Manuel Luis Quezón, president de les Filipines, que la va fundar el 12 d'octubre de 1939 per tal de substituir Manila com a capital nacional. Quezon City no es troba ni s'ha de confondre amb la província de Quezón, que també es diu així per l'antic president.
Havent estat l'antiga capital, moltes oficines governamentals se situen a la ciutat, incloent la cambra baixa del Parlament filipí. També hi ha les dues universitats més importants del país. La ciutat té una extensió de 166,2 km² i una població de 2.761.720 habitants (2010). La densitat de població és, doncs, 16.617 hab/km².

## Referències

* ↑ «Quezon City». Gran Enciclopèdia Catalana. Barcelona: Grup Enciclopèdia Catalana.
* ↑ «Quezon City». ésAdir.
* ↑ Web Admin. «Milestones in History». Arxivat de l'original el 26 d’abril 2014. [Consulta: 14 setembre 2015].
# Raya i l'últim drac

Raya i l'últim drac (títol original en anglès: Raya and the Last Dragon) és una pel·lícula d'animació per ordinador dels Walt Disney Animation Studios, la 59a de la col·lecció clàssics Disney. Dirigida per Don Hall, guanyador de l'Oscar per Big Hero 6, i per Carlos López Estrada (Blindspotting), està inspirada en les antigues cultures i pobles del sud-est asiàtic. El títol ve donat per la relació de Raya, una princesa, amb un drac semblant als nāga de les religions orientals. El 5 de març del 2021 s'estrenà en català tant als cinemes com directament a Disney+ amb accés prèmium.

## Argument

Kumandra és un país protegit per dracs però per les desavinences entre els humans acaba dividit en cinc regions irreconciliables i assetjat pels druun, unes criatures que converteixen en pedra tots els éssers vius, incloent-hi els dracs protectors. Aquests, però, forgen una joia amb la seva màgia que el pare de Raya li mana custodiar. Aquesta, però, confessa la seva ubicació a una filla d'un país veí que fingeix ser la seva amiga i acaba trencada en cinc trossos, cadascú per a una regió. Raya es proposa quan creix dedicar-se a reunir-los per ressuscitar els dracs i que tot torni a la normalitat. En el seu camí serà ajudada per personatges abandonats de diverses contrades i per la darrera drac femella viva, qui li recorda que la clau per tornar a la felicitat de Kumandra és confiar en els altres. Quan aprèn la lliçó i es reconcilia amb la noia que havia desencadenat el desastre, pot vèncer els druun i reviure els petrificats.

## Referències

* 1 2 3 4 «Disney revela la primera imatge de 'Raya i l'últim drac', el seu nou clàssic». Levante El Mercantil Valenciano, 28-08-2020. [Consulta: 6 gener 2021].
* ↑ Serra, Xavi «Dracs i princeses Disney per a l'era post-Trump». Ara, 04-03-2021 [Consulta: 5 juny 2021].

## Enllaços externs

* Raya i l'últim drac a Goita què fan, ara!
# Rafael Ferrer

Rafael Ferrer és el nom dels següents personatges:
* Rafael Ferrer (actor) (Los Angeles, EUA, 1960), actor i nebot de George Clooney
* Rafael Ferrer (jesuïta) (València, 1570 - San José de Abucaes, Perú, 1611), missioner jesuïta
* Rafael Ferrer (pintor) (San Juan, Puerto Rico, 1933 -), artista plàstic
* Rafael Ferrer i Bigné (València, 1836-1892), poeta i periodista
* Rafael Ferrer i Fitó (Sant Celoni, 1911- Barcelona, 1988), músic i compositor
* Rafael Ferrer Massanet (Manacor, 1929 - 2006), periodista i escriptor
# Rafael Ferrer i Bigné

Rafael Ferrer i Bigné (València, 1836 - 1892) fou un escriptor i periodista valencià.
Tot i que estudià dret, no va exercir i va col·laborar als diaris valencians Ilustración Valenciana, El Eco del Turia, La Opinión, Las Provincias, Almanaque de Valencia i El Museo Literario. Participà en la Renaixença, i fou soci de l'Acadèmia de Bones Lletres de Barcelona el 1868, però va mantenir una forta polèmica amb Víctor Balaguer, perquè mantenia que el moviment renaixencista havia de mantenir-se en l'apoliticisme. El 1871 fou premiat per la Societat Econòmica d'Amics del País de València i el 1878 participà en la fundació de la societat Lo Rat Penat, de la que en fou president el 1881-1882 i que mantingué en el seu esperit apoliticista.

## Obres

* Les tres germanes (Mallorca, Catalunya i València) (1866)
* La creuada dels poetes (1867)
* Estudio histórico-crítico sobre los poetas valencianos de los siglos XIII, XIV y XV (1871), traduïda al català el 1878 al diari Lo Gai Saber

## Referències

* ↑ Verger, Eduard J. Antologia dels poetes valencians (2. El segle XIX). València: Institució Alfons el Magnànim, 1984, p. 145. ISBN 8450500451.

## Enllaços externs

* «Rafael Ferrer i Bigné». Gran Enciclopèdia Catalana. Barcelona: Grup Enciclopèdia Catalana.
# Kelly O'Dwyer

Kelly O'Dwyer (Melbourne, 31 de març de 1977) és una política australiana, Ministra de Treball i Relacions Industrials i Ministra per a la Dona del seu país. Representa la Divisió de Higgins a la Cambra de Representants d'Austràlia des del 2009 i és membre del Partit Liberal. El 2018 va ser llistada com una de les 100 Women BBC.

## Referències

* ↑ «Hon Kelly O'Dwyer MP» (en anglès australià). [Consulta: 11 gener 2019].
* ↑ «BBC 100 Women 2018: Who is on the list?» (en anglès). BBC News, 19-11-2018.
# Kingsmountita

La kingsmountita és un mineral de la classe dels fosfats, que pertany al subgrup de la montgomeryita. Rep el nom del districte de Kings Mountain (Carolina del Nord, Estats Units), on es troba la seva localitat tipus.

## Característiques

La kingsmountita és un fosfat de fórmula química Ca₃MnFeAl₄(PO₄)₆(OH)₄·12H₂O. Cristal·litza en el sistema monoclínic. La seva duresa a l'escala de Mohs és 2,5.
Segons la classificació de Nickel-Strunz, la kingsmountita pertany a «08.DH: Fosfats amb cations de mida mitjana i gran, (OH, etc.):RO₄ < 1:1» juntament amb els següents minerals: minyulita, leucofosfita, esfeniscidita, tinsleyita, jahnsita-(CaMnFe), jahnsita-(CaMnMg), jahnsita-(CaMnMn), keckita, rittmannita, whiteïta-(CaFeMg), whiteïta-(CaMnMg), whiteïta-(MnFeMg), jahnsita-(MnMnMn), kaluginita, jahnsita-(CaFeFe), jahnsita-(NaFeMg), jahnsita-(NaMnMg), jahnsita-(CaMgMg), manganosegelerita, overita, segelerita, wilhelmvierlingita, juonniïta, calcioferrita, montgomeryita, zodacita, arseniosiderita, kolfanita, mitridatita, pararobertsita, robertsita, sailaufita, mantienneïta, paulkerrita, benyacarita, xantoxenita, mahnertita, andyrobertsita, calcioandyrobertsita, englishita i bouazzerita.

## Formació i jaciments

Va ser descoberta a la mina Foote Lithium Co., situada al districte de Kings Mountain, dins el comtat de Cleveland (Carolina del Nord, Estats Units). Dins els Estats Units també ha estat descrita als estats de Dakota del Sud i Nevada. A la resta del planeta també ha estat descrita a Mèxic, Portugal, Alemanya, Rússia i Austràlia.

## Referències

* ↑ «Kingsmountite» (en anglès). Mindat. [Consulta: 21 juny 2019].
# Associació Catalana d'Atletes Veterans

Associació Catalana d'Atletes Veterans (ACAV) és una associació atlètica fundada el 1982 amb seu a Barcelona, que agrupa els atletes veterans de Catalunya.
L'Associació Catalana d'Atletes Veterans es va crear amb l'objectiu de promoure l'esport dels atletes veterans de Catalunya, tant si aquests pertanyen a un club com si participen de forma independent, i intentar facilitar la seva inscripció en competicions d'àmbit local, estatal i internacional. Amb Jaume Ferret com a president, entre els seus components destaquen noms com Marina Hoernecke-Gil i atletes que tenen rècords d'Espanya, com Xavier Antón i Bofill, Valentí Huch, Àngel Joaniquet Ibarz -que fou un dels seus cofundadors-, J.M. Pérez, Josep Maria Sanza Agreda, Llorenç Cassi i Morató, Jordi Cladellas, Josep Busoms i Domènech, F. Díaz, M. Suárez, R. Escribano i Heidi Klett Carl, entre d'altres. El 2011 disposava 347 associats.

## Referències

* ↑ «Associació Catalana d'Atletes Veterans». Gran Enciclopèdia Catalana. Barcelona: Grup Enciclopèdia Catalana [Consulta: 7 setembre 2022].
# Psicosi (desambiguació)

«Psicosi o Psycho» té aquests significats:
Viccionari
# Federico Wilde

Federico Wilde (1909 - ?) fou un futbolista argentí.

## Selecció de l'Argentina

Va formar part de l'equip argentí a la Copa del Món de 1934.

## Referències

* ↑ 1934 FIFA World Cup Italy Arxivat 19-09-2011 a Wayback Machine.
* ↑ «FIFA profile». Arxivat de l'original el 2015-02-11. [Consulta: 28 febrer 2018].
# Guinan

Guinan, interpretat per Whoopi Goldberg, és un personatge fictici de Star Trek: La nova generació. També apareix en les pel·lícules de Star Trek VII: Generations i Star Trek X: Nèmesis.
El personatge apareix per primera vegada en el primer capítol de la 2a temporada (El Nen) a la USS Enterprise D, i apareix diverses vegades cada temporada, fins a la fi de la sèrie.